*****

ΚΑΝΟΝΙΣΜΟΣ (ΕΟΚ) αριθ. 3029/90 ΤΗΣ ΕΠΙΤΡΟΠΗΣ

της 19ης Οκτωβρίου 1990

περί λεπτομερειών εφαρμογής του κανονισμού (ΕΟΚ) αριθ. 1196/90 για την εξυγίανση της κοινοτικής παραγωγής μανταρινιών και περί τροποποιήσεως του κανονισμού (ΕΟΚ) αριθ. 3322/89 περί καθορισμού των γενεσιουργών αιτιών που εφαρμόζονται στον τομέα των οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1196/90 του Συμβουλίου της 7ης Μαΐου 1990 για την εξυγίανση της κοινοτικής παραγωγής μανταρινιών (1), και ιδίως το άρθρο 6,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με τη λογιστική αξία και τις τιμές μετατροπής που εφαρμόζονται στο πλαίσιο της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 5 παράγραφος 3,

Εκτιμώντας:

ότι, για την υλοποίηση των στόχων του κανονισμού (ΕΟΚ) αριθ. 1196/90, πρέπει να καθοριστούν οι όροι με τους οποίους χορηγείται η πριμοδότηση στην εκρίζωση μανταρινιών που προβλέπεται από τον εν λόγω κανονισμό, η οποία στη συνέχεια καλείται «πριμοδότηση εκρίζωσης»· ότι είναι σκόπιμο, για το σκοπό αυτό, να οριστούν οι εκτάσεις και τα οπωροφόρα δένδρα τα οποία μπορεί να αφορά η εκρίζωση και να καθοριστεί το ύψος της πριμοδότησης εκρίζωσης·

ότι, προκειμένου να εξασφαλιστεί η αποτελεσματικότητα του καθεστώτος, είναι απαραίτητο να προσδιοριστούν οι ενδείξεις που πρέπει να περιέχει η αίτηση για τη χορήγηση της πριμοδότησης εκρίζωσης και να επαληθεύεται η ακρίβεια αυτών των πληροφοριών·

ότι, για να αποτραπεί ο κίνδυνος μεταφύτευσης των δένδρων που έχουν εκριζωθεί, ενδείκνυται να προβλεφθεί ότι πρέπει αυτά να καθίστανται ακατάλληλα για τέτοια χρήση·

ότι πρέπει, πριν από την καταβολή της πριμοδότησης εκρίζωσης, να διαπιστωθεί ότι έγινε πράγματι η εκρίζωση·

ότι είναι σκόπιμο να καθοριστούν όλες οι απαραίτητες διατάξεις για να διασφαλίζεται η τήρηση των υποχρεώσεων εκ μέρους του δικαιούχου της πριμοδότησης εκρίζωσης·

ότι, προκειμένου να εξασφαλιστεί η ομοιογένεια των μέτρων που λαμβάνονται στον τομέα των οπωροκηπευτικών, η γενεσιουργός αιτία του δικαιώματος για πριμοδότηση εκρίζωσης πρέπει να καθορίζεται την πρώτη ημέρα της περιόδου εμπορίας κατά τη διάρκεια της οποίας ζητείται η πριμοδότηση αυτή και, κατά συνέπεια, να τροποποιηθεί ανάλογα ο κανονισμός (ΕΟΚ) αριθ. 3322/89 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 2604/90 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά την έννοια του κανονισμού (ΕΟΚ) αριθ. 1200/90, θεωρούνται ως μανταρινιές τα υγιή δένδρα που είναι κατάλληλα να δώσουν φυσιολογική παραγωγή μανταρινιών.

2. Η πριμοδότηση εκρίζωσης χορηγείται για την εκρίζωση φυτειών μανταρινιών εκτάσεως ίσης ή ανώτερης του 0,1 εκταρίου.

3. Η εκρίζωση πρέπει να πραγματοποιείται σε ολόκληρα αγροτεμάχια και, αν είναι αναγκαίο για την τήρηση των διατάξεων του άρθρου 2 στοιχείο α) δεύτερη περίπτωση του κανονισμού (ΕΟΚ) αριθ. 1196/90, σε συνεχές τμήμα τεμαχίου.

Άρθρο 2

Το ποσό της πριμοδότησης εκρίζωσης καθορίζεται σε 4 000 Ecu ανά εκτάριο.

Άρθρο 3

Η αίτηση για τη χορήγηση πριμοδότησης εκρίζωσης υποβάλλεται στις αρμόδιες αρχές των κρατών μελών πριν από την έναρξη των εργασιών εκρίζωσης και το αργότερο την 1η Δεκεμβρίου 1992. Περιέχει τουλάχιστον τις ακόλουθες πληροφορίες:

α) ονοματεπώνυμο και διεύθυνση του αιτούντος·

β) ενδεχόμενη ονομασία και διεύθυνση της γεωργικής εκμετάλλευσης·

γ) συνολική έκταση της φυτείας μανταρινιών και συνολικός αριθμός των δέντρων μανταρινιών της εκμετάλλευσης·

δ) στοιχεία απαραίτητα για την εξακρίβωση των εκτάσεων κα των δένδρων που πρόκειται να εκριζωθούν και για τα οποία ζητείται πριμοδότηση εκρίζωσης.

Η αίτηση συνοδεύεται:

- με την έγγραφη δέσμευση του αιτούντος ότι παραιτείται, για περίοδο 15 ετών, από τη διενέργεια οιασδήποτε φύτευσης μανταρινιών στις εκτάσεις που αφορά η εκρίζωση και, στην περίπτωση που αναφέρεται στο άρθρο 2 στοιχείο α) δεύτερη περίπτωση του κανονισμού (ΕΟΚ) αριθ. 1196/90, να παραιτηθεί, κατά τη διάρκεια της ίδιας περιόδου, από την επέκταση των εκτάσεων της εκμετάλλευσής του που είναι φυτευμένες με μανταρινιές και εξακολουθούν να υφίστανται μετά την εκρίζωση,

- υπό τους όρους που προβλέπονται από την εθνική νομοθεσία, με την έγγραφη συγκατάθεση στην εκρίζωση του ή των κατόχων των τεμαχίων που είναι φυτευμένα με μανταρινιές· αυτή η συμφωνία του κατόχου ισοδυναμεί με δέσμευση αυτού να μεταβιβάζει σε κάθε νέο κάτοχο της εκμεταλλεύσεως, σε περίπτωση πωλήσεως ή άλλου τρόπου παραχωρήσεως των εν λόγω τεμαχίων κατά τη διάρκεια της περιόδου που αναφέρεται στην πρώτη περίπτωση, τις υποχρεώσεις που αναφέρονται στην εν λόγω περίπτωση.

Άρθρο 4

1. Μετά την παραλαβή αίτησης για τη χορήγηση πριμοδότησης εκρίζωσης, η αρμόδια υπηρεσία προβαίνει, με επί τόπου επίσκεψη, στην επαλήθευση των πληροφοριών που περιέχει η αίτηση, καταγράφει την δέσμευση που αναφέρεται στο άρθρο 3 και διαπιστώνει, κατά περίπτωση, ότι η αίτηση είναι αποδεκτή.

2. Το αργότερο εντός δύο μηνών από την υποβολή της αίτησης, κοινοποιείται στον αιτούντα ότι η αίτησή του έγινε αποδεκτή.

3. Η εκρίζωση πρέπει να πραγματοποιηθεί εντός τριών μηνών από της κοινοποίησης που αναφέρεται στην παράγραφο 2.

4. Τα δένδρα που εκριζώνονται πρέπει να καταστούν ακατάλληλα για μεταφύτευση.

Άρθρο 5

1. Ο ενδιαφερόμενος ανακοινώνει στην αρμόδια υπηρεσία την προβλεπόμενη ημερομηνία για την εκρίζωση. Η υπηρεσία αυτή διαπιστώνει, με επιτόπου επίσκεψη κάθε σχετικού τεμαχίου, ότι η εκρίζωση πραγματοποιήθηκε σύμφωνα με τις διατάξεις του παρόντος κανονισμού και πιστοποιεί τη χρονική στιγμή κατά την οποία αυτή πραγματοποιήθηκε.

2. Η πληρωμή της πριμοδότησης εκρίζωσης πραγματοποιείται το αργότερο δύο μήνες μετά τη διαπίστωση που αναφέρεται στην παράγραφο 1.

Άρθρο 6

1. Τα κράτη μέλη ελέγχουν εάν τηρείται η δέσμευση που αναφέρεται στο άρθρο 3 πραγματοποιώντας περιοδικώς επιτόπου επισκέψεις των εκμεταλλεύσεων ούτως ώστε κάθε εκμετάλλευση να ελέγχεται τουλάχιστον κάθε 5 έτη.

2. Τα κράτη μέλη ανακοινώνουν στην Επιτροπή τα αποτελέσματα αυτών των ελέγχων.

3. Σε περίπτωση που τα κράτη μέλη διαπιστώσουν ότι δεν έχει τηρηθεί η δέσμευση που αναφέρεται στο σημείο 3,

- προβαίνουν στην ανάκτηση της καταβληθείσας πριμοδότησης εκρίζωσης, προσαυξημένης με τους τόκους που εφαρμόζονται στο κράτος μέλος για ανάλογες ενέργειες,

- επιβάλλουν στον παραβάτη την πληρωμή ποσού ίσου προς το ποσό της καταβληθείσας πριμοδότησης εκρίζωσης.

4. Τα ποσά που αναφέρονται στην παράγραφο 3 καταβάλλονται στους οργανισμούς ή τις υπηρεσίες πληρωμής και αφαιρούνται από τις δαπάνες που χρηματοδοτεί το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων.

Άρθρο 7

Τα κράτη μέλη ανακοινώνουν στην Επιτροπή κάθε έτος, το αργότερο στις 30 Ιουνίου, τις εκτάσεις για τις οποίες έχουν υποβληθεί αιτήσεις για τη χορήγηση πριμοδότησης εκρίζωσης καθώς και τις εκτάσεις στις οποίες πραγματοποιήθηκε εκρίζωση, κατανεμημένες ανά περιοχή.

Άρθρο 8

Στον κανονισμό (ΕΟΚ) αριθ. 3322/89 παρεμβάλλεται το ακόλουθο άρθρο 4β:

«Άρθρο 4β

Η γενεσιουργός αιτία του δικαιώματος για την πριμοδότηση εκρίζωσης μανταρινιών που αναφέρεται στο άρθρο 1 του κανονισμού (ΕΟΚ) αριθ. 1196/90 του Συμβουλίου (*) θεωρείται ότι επέρχεται την πρώτη ημέρα της περιόδου εμπορίας κατά τη διάρκεια της οποίας υποβάλλεται η αίτηση για τη χορήγηση πριμοδότησης εκρίζωσης.

(*) ΕΕ αριθ. L 119 της 11. 5. 1990, σ. 55.»

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύ άμεσα σε κάθε κράτος μέλος.

Βρυξέλλες, 19 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 119 της 11. 5. 1990, σ. 55.

(2) ΕΕ αριθ. L 164 της 24. 6. 1985, σ. 1.

(3) ΕΕ αριθ. L 201 της 31. 7. 1990, σ. 9.

(4) ΕΕ αριθ. L 321 της 4. 11. 1989, σ. 32.

(5) ΕΕ αριθ. L 245 της 8. 9. 1990, σ. 23.